作者:劉學箕
標題:沁園春
內容:浮利虛名，算來何用，蝸角蠅頭。笑勞生一夢，兩輪催逼，脆如朝露，輕若春漚。有限精神，無窮世路，劫劫忙忙誰肯休。堪驚歎，嘆痴人未悟，終日營求。百年光景雲浮。把意馬心猿須早收。有真仙秘訣，飧霞導引，丹砂鉛汞，早與身謀。閒是閒非，他強我弱，一任從教風馬牛。還知道，上蓬萊穩路，八表神遊。